သစ္စာနှင့်ပညာ

မေးခွန်း: ရှင်မဟာသီလဝံသ၏ သစ္စာစကားများထဲမှ သင်ကြိုက်နှစ်သက်သော သစ္စာစကားကို ထုတ်နုတ်တင်ပြပါ။
အဖြေ: သစ္စာနှင့်ပညာ စကားပြေသည် ရှင်မဟာသီလဝံသရေးသားသော ပါရာယနဝတ္ထုစကားပြေမှ ကောက်နုတ်ထားပါသည်။ ပါရာယနဝတ္ထုသည် မြတ်စွာဘုရားဟောကြားတော်မူသော ပါရာယနသုတ္တန်ကို အခြေခံ၍ ရေးသားထားသည်။ အရသာဟူသမျှတို့တွင် သစ္စာအရသာသည်သာလျှင် မြတ်ကြောင်း၊ အသက်မွေးမှုမှန်သမျှတို့တွင် ပညာဖြင့်အသက်မွေးခြင်းသာလျှင် မြတ်ကြောင်း သိစေလိုသော ရည်ရွယ်ချက်ဖြင့် ဤစကားပြေကို ရေးသားထားခြင်းဖြစ်ပါသည်။

သစ္စာဟူသည်ကား “အမှန်ဆိုသည်လည်း သစ္စာ၊ မမှန်ကိုရှောင်ကြဉ်သည်လည်း သစ္စာ၊ အမြိုက်နိဗ္ဗာန်ချမ်းသာလည်း သစ္စာ၊ ဤသုံးပါးလျှင် သစ္စာမည်ကြောင်း၊ အရသာဟူသမျှတို့တွင် သစ္စာအရသာသည်သာလျှင် မြတ်ကြောင်း၊ ပါရမီရင့်သော ဘုရားအလောင်းတော်တို့ ပြုခဲ့သော သစ္စာစကားတို့ကို ဇာတ်တော်တို့မှ ထုတ်နုတ်ကာဥပမာပေး ရေးသားထားပါသည်။

သစ္စာနှင့် ပညာ စကားပြေကို အင်းဝခေတ်စာဆို ရှင်မဟာသီလဝံသရေးသားသော “ပါရာယနဝတ္ထု” မှကောက်နုတ်ထားခြင်းဖြစ်ပါသည်။ “အရသာဟူသမျှတို့တွင် သစ္စာအရသာလျှင် မြိန်စွာ၏”... ဟူသောအချက်ကို ထင်ရှားပေါ်လွင်စေရန် ဇာတ်နိပါတ်တော်တို့မှ ထုတ်နုတ်ကာ သစ္စာစကား၏အကျိုးပေါ်လွင်ရုံ အချုပ်မျှတင်ပြထားသော်လည်း အကျိုးသက်ရောက်မှုကြီးမားကြောင်း သိစေနိုင်ပါသည်။ ဤစကားပြေတွင် သစ္စာစကားများ ဆိုထားသည့် ဇာတ်နိပါတ်တော် ၈ ခုနှင့် သာဓကပြရေးသားထားပါသည်။ ထိုဇာတက ၈ ခုအနက်မှ မြတ်စွာဘုရားပါရမီ ရင့်ပြီးဖြစ်သော ဘုရားလောင်း “သုဝဏ္ဏသျှံဇာတ်တော်” မှ သစ္စာပြုပုံကို နှစ်သက်မိပါသည်။

သုဝဏ္ဏသျှံဇာတ်တော်၌ သုဝဏ္ဏသာမသည် မျက်စိမမြင်သော မိဘနှစ်ပါးကို လုပ်ကျွေးပြုစုနေလေရာ တစ်နေ့၌ မိဘနှစ်ပါးအတွက် ရေကန်၌ ရေသွားခပ်ရာ ဝါဝင်းသော အသားအရေရှိသော သုဝဏ္ဏသာမအား တောလိုက်ထွက်လာသော ပီဠိယက္ခမင်းကြီးက သမင်ဟုထင်မှတ်ကာ မြားနှင့်ပစ်လိုက်သဖြင့် မြားဆိပ်တက်ကာ မေ့မျောသွားလေ၏။ မင်းကြီးက သုဝဏ္ဏသာမ၏ မိဘနှစ်ပါးထံ သွားရောက်ပြောပြသဖြင့် သားထံလိုက်လာကြပြီး ငိုကြွေးကြရာ မိခင် ပါရိကာက သား၏ရင်ဝကို စမ်းကြည့်ရာ ကိုယ်ငွေ့ရှိနေသေးကြောင်း သိသွားရာ “ငါ့သား မသေသေးပါတကား၊ မြားဆိပ်တက်၍ မေ့မျောနေခြင်းဖြစ်သည်ဆိုကာ အဆိပ်ပြေစေရန် ဤသို့သစ္စာပြုလေသည်။

၁။ ငါ့သား သုဝဏ္ဏသာမသည် ကုသိုလ်တရားကို ကျင့်လေ့ရှိ၏။ ဤမှန်သောသစ္စာစကားကြောင့် အဆိပ်ပြေပါစေသား။
၂။ ငါ့သား သုဝဏ္ဏသာမသည် မြတ်သောအကျင့်ကို ကျင့်လေ့ရှိ၏။ ဤမှန်သောသစ္စာစကားကြောင့်အဆိပ်ပြေပါစေသား။
၃။ ငါ့သား သုဝဏ္ဏသာမသည် မှန်သောစကားကို ဆိုလေ့ရှိ၏။ ဤမှန်သောသစ္စာစကားကြောင့် အဆိပ်ပြေပါစေသား။
၄။ ငါ့သား သုဝဏ္ဏသာမသည် မိဘကို လုပ်ကျွေးပြုစု၏။ ဤမှန်သောသစ္စာစကားကြောင့် အဆိပ်ပြေပါစေသား။
၅။ ငါ့သား သုဝဏ္ဏသာမသည် လူကြီးမိဘတို့ကို ရိုသေ၏။ ဤမှန်သောသစ္စာစကားကြောင့် အဆိပ်ပြေပါစေသား။
၆။ ငါသည် ချစ်သား သုဝဏ္ဏသာမကို အသက်ထက်ပင် ချစ်မြတ်နိုး၏။ ဤမှန်သောသစ္စာစကားကြောင့်အဆိပ် ပြေပါစေသား။
၇။ ငါနှင့် ဒုကူလတို့ ပြုပြုခဲ့သမျှသော ကောင်းမှုတို့၏အစွမ်းကြောင့် အဆိပ်ပြေပါစေသား။

ဤသို့ အမိ ပါရိကာ သစ္စာဆိုသောအခါ သုဝဏ္ဏသာမသည် ငြိမ်သက်နေရာမှ လူးလွန့်လှုပ်ရှားလာ၏။ တစ်ဖက်သောနံပါးသို့ ပြောင်း၍အိပ်သည်။ ထိုအခါ အဖ ဒုကူလသည် အားတက်လာပြီး အမိပါရိကာဆိုသည့်အတိုင်း သစ္စာ (၇) ချက်ကို ဆိုပြန်သည်။ ထိုအခါ သုဝဏ္ဏသာမသည် အခြားတစ်ဖက်သို့ ပြောင်း၍အိပ်ပြန်လေသည်။

ထိုအချိန်၌ မယ်တော်ဟောင်းဖြစ်ခဲ့ဖူးသော ဗဟုသုန္ဒရီနတ်သမီးသည် ကိုယ်ရောင်ဖျောက်လျက် အနီး၌ရှိနေသည်။ နတ်သမီးသည်လည်း သုဝဏ္ဏသာမကို သနားသဖြင့် ဤသို့သစ္စာစကားနှစ်ချက် ဆိုပြန်၏။
“ကျွန်ုပ်သည် ဂန္ဓမာဒနတောင်၌ နှစ်ပေါင်းကြာရှည်နေခဲ့သူ ဖြစ်ပါသည်။ ယင်းသို့နေခဲ့စဉ်အတွင်း သုဝဏ္ဏသာမထက် ပို၍ချစ်မြတ်နိုးသူ မရှိခဲ့ပါ။ ဤမှန်သောသစ္စာစကားကြောင့် အဆိပ်ပြေပါစေသား။”
“ဂန္ဓမာဒနတောင်၌ ရှိသမျှအပင်တို့သည် ရနံ့မွှေးကြိုင်နေပါသည်။ ရနံ့မမွှေးသောအပင်ဟူ၍ တစ်ပင်မျှမရှိပါ။ ဤမှန်သောသစ္စာစကားကြောင့် အဆိပ်ပြေပါစေသား”
ဤသို့သစ္စာဆိုပြီးသောအခါ သုဝဏ္ဏသာမသည်မြားဆိပ်များ ပြေပျောက်လျက် ထထိုင်လေသည်။ မြားမှန်သောဒဏ်ရာသည်လည်း ကင်းပျောက်သွားလေသည်။ တစ်ပြိုင်တည်းပင် သစ္စာတန်ခိုးကြောင့် ဒုကူလနှင့် ပါရိကာတို့သည်လည်း မျက်စိမြင်ကြလေသည်။ သူတို့သည်သုဝဏ္ဏသာမအသက်ရှင်လာသည်ကို တွေ့မြင်ရလျှင် ငါတို့သည်လည်း မျက်စိမြင်ပြီ၊ ချစ်သားသုဝဏ္ဏသာမသည်လည်း အသက်ရှင်ပြီ”ဟု ဝမ်းမြောက်ဝမ်းသာ ဆိုကြလေသည်။ ဤဇာတ်တော်ပါ အကြောင်းအရာ တို့ကို အကျဉ်းချုပ်ကာသစ္စာ၏အကျိုးကိုသာ ဖော်ပြထားပေသည်။ “သုဝဏ္ဏသျှံဇာတ်တော်၌လည်း သစ္စာစကားဖြင့် မိဘတို့ကို မျက်စိမြင်ပြန်စေ၏”… ဟူ၍သာ အချုပ်မျှ ဖော်ပြထားပါသည်။

သစ္စာဟူသည်ကား “အမှန်ဆိုသည်လည်း သစ္စာ မမှန်ကို ရှောင်ကြဉ်သည်လည်း သစ္စာ၊ အမြိုက်နိဗ္ဗာန်ချမ်းသာလည်း သစ္စာ၊ ဤသုံးပါးလျှင် သစ္စာမည်ကြောင်း၊ အရသာဟူသမျှတို့တွင် သစ္စာအရသာသည်သာလျှင် မြတ်ကြောင်း တင်ပြထားပါသည်။ ဤသုဝဏ္ဏသျှံဇာတ်တော်တွင် ပါရမီရင့်ပြီးဖြစ်သော ဘုရားလောင်းသုဝဏ္ဏသာမ၏ ဖြည့်ဆည်းခဲ့သော ပါရမီတို့၏ဘုန်းကံကြောင့်လည်းကောင်း၊ မိဘနှစ်ဦးနှင့် ဘဝဟောင်းက မိခင်တို့၏ သစ္စာစကားကြောင့်လည်းကောင်း ဘုရားလောင်းလည်း အသက်ရှင်ပြီး မိဘနှစ်ဦးလည်း မျက်စိပြန်မြင်သွားပေသည်။ သစ္စာစကား၏အစွမ်းထက်ပုံ၊ အကျိုးထူးရရှိပုံတို့ကြောင့် အရသာဟူသမျှတို့တွင် သစ္စာအရသာသည်သာလျှင်မြတ်ကြောင်း သိနိုင်ပါသည်။